Sejarah Iban
SEDIA BEBALAS…. Sekeda ari Bujang Berani Iban kelia ti ngulukka bansa Iban berimba ngiga menua baru endur bumai betaun. Tusun Ke-25 LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12.4.2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena IbanSarawak ke diatu.  SAPA IBAN REMUN SARAWAK?  Lau Moa Anak Numpi nya apai Chaong ti beranakka siku Tuai Iban ti berani sereta tebilang benama Tindin “Pimpin Bragah Ngindang” ti mungkar  menua Batang Paku. Lebuh Tindin ninga pasal perambu bansa Beketan nya, iya pan berumban ngasuh bala nembiak iya nyediaka diri. Tindin nguluka bala iya besedia nganti penatai bala Entinggi. Ari Ulu Enteban sida nengah menua Padeh lalu ngili Sungai Geraji nuju Sungai Layar lalu betemu enggau munsuh di Tinting Kayu Ukir. Bendar amai bala nembiak Tindin  bepantap engau bala Beketan ti diuluka Entinggi. Lama sida bamuk sama bela enda tealahka pangan diri. Taja mayuh bala Beketan udah mati digansakka bala Tindin; Entinggi enggai alah lalu ngangauka Tindin. TINDIN ENGGAU ENTINGGI BEBAIK “Ooi  iban…!” ku Entinggi. Tindin bengap-bengap ngapa lalu malik ke kiba, malik ke kanan. “Sapa ku dek, Entinggi?” ku Tindin. “Nuan mih ku aku, Tindin,” ku Entinggi “Kati alai dek ngumbai aku iban dih?” pia ku timbal Tindin baru. “Kati nuan bisi anak dara?” ku Entinggi “Bisi. Rinda nama iya. Nama dek nanya baka nya, dih?” ku Tindin. “Aku mega bisi anak bujang. Demong nama iya. Nya mih kebuah aku ngangauka nuan Iban. Manah anak tua asuh tua jadi melaki bini. Awakka tua badu bemunsuh enggau pangan diri. Enti anak tua nyau jadi melaki bini, aku sereta kaban belayan aku deka ngangauka nuan Iban,” pia ku Entinggi bejaku baru. “Oh pia…! Jaku kami Dayak isan enti baka nya. Enti anak tua nya ila nya jadi melaki bini, aku deka ngangauka nuan, isan,” pia ku timbal Tindin baru. Iya berasai gaga ati dikangauka tuai kayau munsuh iya nya ngena leka jaku Iban ti mai reti isan dalam jaku Dayak @ Ibanic Group maya jeman nya. “Aku deka ngangauka nuan sereta kaban belayan nuan nya iban,” ku suat Entinggi baru. “Manah amai ga enti anak bujang dek empu ulih bebini jadi enggau anak dara aku ti  benama Rinda awakka tua badu bemunsuh enggau pangan diri. Enti ulih aduka jampat mih adat melah pinang anak tua nya awakka ulih ngaga pemaik antara kita Beketan enggau kami Dayak,” pia ku Tindin.    “Sigi pia mih juluk ati aku, Iban,” pia ku timbal Entinggi baru. “Jaku kami Dayak Skrang din enti anak tua jadi melaki bini, reti nya tua ngangauka pangan diri isan,” ku Tindin. “Ku kami Beketan Iban. Iban tauka isan sama mih nya,” Ku Entinggi. “Au. Pia tau mih,” ku Tindin. “Taja pia, enti dek amai bebendar deka ngasuh anak bujang dek Demong nya jadi enggau anak aku, dek patut nitihka adat melaki bini kami Dayak ditu ga,” ku Tindin bejaku baru. “Baka ni adat kita Dayak nya dih, Iban?” ku Entinggi nanya. “Au. Dek patut mayar pampas  ti dikumbai Derian Palit Mata ….nya adat ke tanda tua badu beambu munsuh enggau pangan diri. Utai bukai nya sepasu padi, selebuan tawak. Nya sigi adat kami Dayak enti orang nya jadi enggau anak dara tuai kayau.  Adat melah pinang bukai ti patut dibayar dek iya nya, bedil temaga, sumpit enggau tanggui seraung,” ku timbal Tindin. TINDIN ENGGAU ENTINGGI BEISAN “Ni ku nuan mih, Iban. Aku nadai bantah laban semua nya endang nyadi andau enggau tali sempekat tua; awakka  kami Baketan enda agi bemunsuh enggau kita. Ngelama tu pan aku nadai ati deka bemunsuh enggau kita Dayak. Kami semina deka ngetanka diri ari kita Dayak ti datai deka ngerenchah menua kami,” pia ku saut Entinggi. “Kita Baketan ti salah sangka, salah anggap ba kami Dayak lalu ngachau kami dulu, isan. Kati enda pia; kami Dayak ti pindah ari Batang Kapuas laban deka ngiga menua baru alai kami berimba bumai betaun kena kami ngidupka diri enggau bala anak; ukai deka ngerenchah tanah menua kita lalu ukai ngiga munsuh…,” pia ku timbal Tindin baru. Udah tembu berandau sereta baum bala Tindin enggau bala Entinggi sama bela mulaika diri. Apin lama udah pulai nya, Entinggi mai nembiak iya ngayau ngiga pala munsuh kena ngisi Derian Palit Mata ti dipinta Tindin. Pulai sida ngayau maya bulan purnama, nya baru Entinggi mai bala nembiak iya nganjung peminta Tindin ngagai Tinting Kayu Ukir antara Ulu Buai enggau Ulu Enteban ti endur Tindin enggau bala nembiak iya ke nganti nitihka semaya seduai nya. Udah sida tembu besurungka derian nya, bala Entinggi pan lalu enggau Tindin ngagai rumah iya laban deka  ngaduka pengerami Melah Pinang Rinda anak Tindin seduai Demong anak Entinggi. Udah tembu pengerami Melah Pinang nya, Entinggi lalu mai menantu iya pulai ke Paku nitihka  adat jadi melaki bini bansa Dayak. Berengkah ari laya enggau pemaik Tindin seduai Entinggi ke udah berisan, bepun ari nya mih dua raban pupu bansa tu betampil enggau diri sama diri. Derian palit mata dikena seduai betampil laban ti udah kala bebunuh ngelaban pangan diri  iya nya antu pala sigi engkabai nitihka adat melaki bini anak Serapoh ti benama Remi enggau peturun Antu Gerasi benama Rukuk @  Damu. Enda lama udah Demong seduai Rinda ti jadi melaki bini, Tindin pan  nemuai ke Batang Paku ngagai isan iya Entinggi. Maya ti tepedaka Tindin enggau bala nembiak iya datai, Entinggi pan ngasuh bala sida sebilik sedia nyambut temuai iya. “Nyin bala Iban datai. Anchau jampat tikai kitai alai sida duduk,” pia ku Entinggi. ASAL NAMA IBAN Berengkah  ari nya mih Dayak ti datai ari peturun Dayak @ Dayak Remun disebut bala Baketan bansa Iban. Datai di Batang Paku Entinggi pan mai Tindin nemuai meda menua Batang Paku, Sungai Samu enggau Sungai Anyut. Sekumbang seduai ti bejalai meda menua, Tindin lalu dibai Entinggi betemu enggau Agan; iya nya Tuai bansa Baketan di Paku Tengah. Udah nya Tindin pan betemu enggau Entigu tuai Baketan Kampung di Ulu Paku. Rindu bendar ati Tindin meda pemanah menua nya.  Iya pan madahka pengingin ati diri ngagai Entinggi deka pindah ke Paku enti Entinggi enggau tuai Baketan bukai deka nerima iya enggau nembiak iya kia. “Manah mih nya Iban enti nuan sama deka enggau kami diau mendam diau ditu laban menua agi mayuh puang,” pia ku Entinggi. “Au mih isan. Pagila lusa engka datai kami ari Skrang,” ku saut Tindin.  (Referen maya &  kolobrasyen: Tetuan Alexander Mering – Kabupaten Sintang, Bachelor of Law, UNTAN, Pontianak, Indonesia & The Encyclopaedia of Iban Studies, Volume III, Joanne and Vinson H. Sutlive, The Sarawak Journal 1994 -The Source of Iban History, Benedict Sandin)                                                           (Betampung ba Tusun Ke-26  minggu nyin ila) Artikel ti deka nyadi bup tu ila, endang deka befokus ba senentang perugan Dayak @ Ibanic Group aja. Ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban miit agi rampa. Bansa Dayak bukai awakka sida empu ga mansik. Nitihka pansik Litericha & Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115  
See author's posts
